open-index/open-wikipedia-markdown huggingface dataset:
גזר דין מוות (סיפור קצר)

**גזר דין מוות** (באנגלית: **Death Sentence**) הוא סיפור מדע בדיוני קצר מאת אייזק אסימוב. הוא הופיע לראשונה בגיליון נובמבר 1943 של Astounding Science Fiction, ותורגם לעברית בשנת 2011 בספר כתבי אייזק אסימוב כרך 3.

## עלילה
תאור ריאלו, חוקר תימהוני, ניגש לפסיכולוג באוניברסיטת ארקטורוס. לטענתו הוא בילה שנים רבות על כוכב לכת נידח ומצא ראיות מעורפלות על כך שהיה פעם חלק מהפדרציה הגלקטית האבודה, שהתבססה על פסיכולוגיה הרבה יותר מתקדמת מהפסיכולוגיה של היום.

בהתבסס על דיווחיו יוצאת קבוצת מחקר כדי לחקור את כוכב הלכת. הם מגלים מסמכים בני כמה אלפי שנים ומתחילים לחקור אותם. ריאלו טוען כי הפסיכולוגים העתיקים הקימו עולם המלא ברובוטים בעלי מוח פוזיטרוני, במטרה לחקור אותם ולבצע עליהם ניסויים. בנוסף לכך טוען ריאלו כי הוא כבר היה על הפלנטה, וכי הוא נתן לרובוטים לבחון את ספינת החלל שלו.

בעקבות המצב הזה נוצר חשש כי הרובוטים יפתחו מסע בין-כוכבי, ויפתחו במלחמה נגד הפדרציה הנוכחית. הממשלה מחליטה בחוסר ברירה לתקוף ולהשמיד אותם לפני שזה קורה - כך שעל עולם הרובוטים נגזר דין מוות. ריאלו מסרב לתת לזה לקרות, ויוצא לכוכב כדי להזהיר את הרובוטים. הוא חוזר לעיר בה פגש את הרובוטים לראשונה - עיר בשם ניו יורק.

קטגוריה:סיפורי הרובוטים של אסימוב
קטגוריה:יצירות משנת 1944
לא סופי

**לא סופי** (באנגלית: **!Not Final**) הוא סיפור מדע בדיוני קצר מאת אייזק אסימוב. הסיפור הופיע לראשונה באוקטובר 1941, ותורגם לעברית בשנת 1981 בספר חדירת הזמן תחת השם **לא סופית!**, ושוב בשנת 2011 בספר כתבי אייזק אסימוב כרך 3. זהו אחד משני הסיפורים היחידים של אסימוב בהם יש אינטליגנציה לא אנושית שמקורה במערכת השמש.

הסיפור ממחיש את המתח בין המדע התאורטי לבין המדע המעשי ("הטכני"). את התאורטי מייצג המדען היוצא בטענה הנחרצת ששדה כוח הוא דבר בלתי אפשרי ("זה סופי! זה סופי! זה סופי!"), ואת המעשי מייצג הטכנאי שמצליח להתגבר על הבעיה וליצור שדה כוח.

## עלילה
המתיישבים של כדור הארץ על גנימד, הלווין הגדול ביותר של צדק, מגלים את קיומם של חיים תבוניים על צדק. הם מצליחים ליצור קשר עם בני צדק בעזרת רדיו, ומשוחחים איתם. כאשר בני צדק מגלים שבני שיחתם אינם בני צדק כמוהם, הם שולחים להם הודעה שהם ישמידו אותם, ומנתקים אתם את הקשר. הסיבה לאיום זה נעוצה בכך שבני צדק רואים בבני שיחתם יצורים נחותים מהם.

מדענים על גנימד מבינים ששום ספינה של צדק לא תוכל לעזוב את הכוכב ללא טכנולוגיית שדה כוח, וקובעים כי אם טכנולוגיה כזאת אינה אפשרית, בני צדק לא יוכלו לממש את האיום שלהם. למרות שיצירת שדה כוח היא אפשרית, הוא לא יכול להתקיים יותר משבריר שנייה בכוח הדרוש להתגברות על לחץ האוויר של כדור הארץ, וקל וחומר של צדק. המדען האחראי, תאורטיקן מבריק, חוזה ומוכיח על ידי ניסויים שהדבר אינו אפשרי. ניקולס אורלוף, נציג המושבות שהיה על גנימד כדי להעריך את האיום, מדווח לכדור הארץ שהאיום של בני צדק כבר לא מהווה סכנה.

בינתיים, ספינה מתקרבת לגנימד כדי לקחת את אורלוף ולהחזירו לכדור הארץ. בשיחה בין קפטן הספינה וטכנאי מתגלה כי הספינה עושה שימוש בשדה כוח בצורה גאונית שהמדענים על גנימד לא חשבו עליה. הטכנאי כמובן גילה ששדה הכוח מתפוצץ, תוך שהוא מאבד בתהליך יד ועין, אך הוא מצליח לעקוף את הבעיה על ידי כיבוי והדלקה של שדה הכוח בתדירות גבוהה. בצורה זו הוא פועל מעט זמן כך ששדה הכוח לא מספיק להתפוצץ, אבל בכל זאת מספיק זמן כך שהוא לא מאבד אוויר.

השורה האחרונה של הסיפור, "אני מתאר לעצמי שהוא [אורלוף] יהיה די מרוצה [מהטכנולוגיה החדשה]", היא אירונית מאחר שהקורא יודע שזה בדיוק ההפך ממה שאורלוף (ושאר המין האנושי) רוצה, מאחר שהוא מראה כי בני צדק יכולים לפתח שדה כוח לצאת מצדק ולממש את איומו.

קטגוריה:סיפורים קצרים מאת אייזק אסימוב
קטגוריה:יצירות משנת 1941
עובד מיכאלי

**עובד מיכאלי** (**עָבֶּד**; 15 בנובמבר 1921 – 25 בפברואר 2001) היה מראשוני המתגייסים לפלמ"ח, במסגרתו נלחם ונפצע בקרבות באזור ירושלים. מהדמויות המרכזיות ב"ילקוט הכזבים", בו הוא מאוזכר בכינוי "עבד". עסק לאחר פרישתו בתיעוד פרקים בהיסטוריה הציונית.

## ביוגרפיה
250px|ממוזער|שמאל|עובד (עבד) מיכאלי בעין חרוד מאוחד
מיכאלי נולד בעיר קישינב שבמולדובה לשרה ויצחק מיכאלי, הבכור מבין חמישה בנים (שמות אחיו: שֵׁם (ג'ים) יעקב (ג'ק), יוסף וחנן). ב-1922 עלתה המשפחה ארצה והתיישבה בעין חרוד, שם גדל ולמד. ב-1941 התגייס לפלמ"ח וצורף לפלוגה א'. ב-1942 סיים מיכאלי קורס מ"כים וב-1944 סיים קורס מ"מים וחזר לשרת כמ"מ בפלוגה א'. במסגרת תפקידו השתתף במספר פעולות מטעם ההגנה, כמו הסזון ופריצת מחנה עתלית. בהמשך עבר לתפקיד מ"מ בפלוגה ה' ועסק בגיוס ואימון חברי פלמ"ח חדשים.

בתקופת מלחמת העצמאות מונה מיכאלי למ"פ בגדוד החמישי של חטיבת הראל, נלחם בקרבות ירושלים ונפצע בקרב סן סימון. לאחר המלחמה חזר לקיבוצו אולם המשיך לשרת במילואים בצה"ל והשתתף בפעולות התגמול ובמלחמות ישראל עד פרישתו ב-1976.

בשנת 1956 נסע מיכאלי לאיראן, שם עסק בהכשרת יהודים לעלייה (חזר ב-1958).

מיכאלי שהמשיך לגור בעין חרוד כל חייו נישא לשולמית ולהם שלוש בנות, יעל, ענת ותמר, שנפטרה בגיל צעיר. בערוב ימיו ייסד תערוכת ציוד חקלאי בשטח הקיבוץ, ונדד בין הקיבוצים ברחבי ישראל לאסוף ממצאים לאוסף. נפטר בשנת 2001 ונקבר בקיבוצו.

## ילקוט הכזבים
"ילקוט הכזבים" הוא אוסף צ'יזבאטים, מתקופת הפלמ"ח, שליקטו דן בן אמוץ וחיים חפר ופרסמו, לראשונה, בשנת 1956. מיכאלי (בשם החיבה שלו "עבד") הוא אחד מגיבורי הספר, הכולל שמונה אזכורים שלו.

## ספריו
* עובד מיכאלי, הדסה אביגדורי אבידוב, **עלילות "[[גדוד העבודה]]"**, הוצאת קיבוץ עין חרוד, 2004
* עובד מיכאלי, **הקרב על ירושלים במלחמת העצמאות**, הוצאת אריאל, 1994

## קישורים חיצוניים
* 
* 
*
* 

## הערות שוליים

קטגוריה:לוחמי הפלמ"ח
קטגוריה:עין חרוד מאוחד: אישים
קטגוריה:אישים הקבורים בעין חרוד מאוחד
קטגוריה:ישראלים שנולדו ב-1921
קטגוריה:ישראלים שנפטרו ב-2001
ספינת תותחים נושאת טורפדות

[ממוזער|''Peleng-i Derya'', ספינת תותחים נושאת טורפדות של [הצי העות'מאני]]
**ספינת תותחים נושאת טורפדות** (באנגלית: **torpedo gunboat**) הוא הכינוי שניתן בשלהי המאה ה-19 לסוג מסוים של ספינת תותחים, שחומשה גם בטורפדות ונועדה לרדוף אחר ספינות טורפדו ולהשמידן. בסוף העשור האחרון של המאה ה-19 תפסו את מקום ספינות התותחים נושאות הטורפדות אניות מלחמה ייעודיות יעילות ומוצלחות מהן, הלא הן המשחתות (torpedo boat destroyers).

## היסטוריה
בשנות השמונים ובשנות התשעים של המאה ה-19 נבנו עבור הצי המלכותי הבריטי מספר ספינות תותחים נושאות טורפדות, למשל מדגמי "אלארם" (*Alarm*) ו"דרייד" (*Dryad*); ספינות דומות נבנו או נרכשו גם על ידי מספר ציי מלחמה אירופיים ועל ידי צי המלחמה היפני. כלי שיט אלו, שהיו למעשה סיירות קטנות מאוד, חומשו בצינורות טורפדו ובתותחים, ונועדו ללכוד את ספינות הטורפדו הקטנות מהן. בפועל הן לא השיגו את מטרתן העיקרית, מאחר שלא מסוגלות היו להשיג את ספינות הטורפדו המהירות מהן. אחת מספינות התותחים נושאות הטורפדות המהירות ביותר הייתה "דֶסְטְרוּקְטוֹר" (*Destructor*) של הצי הספרדי; היא הוכנסה לשירות פעיל ב-1887, ונחשבת על ידי כמה מקורות למשחתת הראשונה בעולם.

## לקריאה נוספת

* Kern, Robert and Dodge, Meredith (1990), *Historical dictionary of modern Spain, 1700–1988*. Greenwood Press.
* Roger Chesneau, Sagène Kolesnik (1979), *Conway's All the World's Fighting Ships, 1860-1905*. London, Conway Maritime Press.
* Winfield, Rif and Lyon, David (2004), *The Sail and Steam Navy List: All the Ships of the Royal Navy 1815–1889*. London, Chatham Publishing.


## קישורים חיצוניים

## הערות שוליים

קטגוריה:כלי שיט מלחמתיים
ריינר גאי

**ריינר גאי** (בגרמנית: **Reiner Geye**, נולד ב-22 בנובמבר 1949 בדיסבורג שבגרמניה המערבית, נפטר ב-8 באוגוסט 2002 במיינץ שבגרמניה) היה כדורגלן גרמני ששיחק בעמדות החלוץ והקשר בפורטונה דיסלדורף ובקייזרסלאוטרן. גאי ערך ארבע הופעות במדי נבחרת גרמניה המערבית, והבקיע שער אחד.

## קריירת מועדונים
ריינר גאי החל לשחק בקבוצה הבוגרת של פורטונה דיסלדורף בשנת 1970, ובעונתו הראשונה בקבוצה, 1970/71, העפיל עמה לבונדסליגה. עד מהרה הפך גאי לאחד החלוצים המובילים בקבוצה, ושיתף פעולה בהתקפה עם גרד צווה וקלאוס בודה. בעונת 1972/73 הבקיע גאי 16 שערי ליגה, ובעונת 1973/74 הבקיע כמות זהה. בעונת 1974/75 הבקיע גאי 15 שערי ליגה, כאשר בכל אחת משלוש העונות האלה בישל לפחות חמישה שערים. לאחר מכן ירדה תפוקתו של גאי, ובשתי העונות הבאות הבקיע 11 שערים בלבד במצטבר. בתום עונת 1976/77 עזב גאי את פורטונה דיסלדורף, בה ערך 286 הופעות בכל המפעלים והבקיע 116 שערים, וחתם בקייזרסלאוטרן. 

גאי נדרש לשתי עונות הסתגלות בקייזרסלאוטרן, כאשר הוא נחשב לחלוץ המשני בקבוצה, והחלוץ הראשי היה קלאוס טופמולר. בשתי עונותיו הראשונות בקבוצה גאי הבקיע בסך הכל עשרה שערי ליגה. בעונת 1979/80, לאחר עזיבתו של טופמולר, גאי הפך לחלוץ הראשי בקבוצה והבקיע 17 שערי ליגה, שהם שיא אישי שלו, והקבוצה סיימה במקום השלישי בבונדסליגה. בעונת 1980/81 הבקיע גאי 11 שערי ליגה. עם זאת, גאי לא הצליח לשמור על יכולת התקפית זו בחמש העונות הבאות, בהן הבקיע בסך הכל תשעה שערי ליגה, מאחר שהועבר לתפקיד מעט הגנתי יותר, כאשר תפקיד החלוץ המרכזי הוטל בעיקר על תומאס אלופס. עם זאת, גאי מעולם לא איבד את מקומו בהרכב, ותרם לקבוצה מהקישור. עונתו האחרונה של גאי בקייזרסלאוטרן הייתה 1985/86, ולאחריה פרש ממשחק פעיל, לאחר שערך 290 הופעות בכל המפעלים בדי קייזרסלאוטרן, בהן הבקיע 47 שערים.

## קריירה בינלאומית
בנובמבר 1972 ערך גאי את הופעת הבכורה במדי נבחרת גרמניה המערבית, בניצחון 5-1 על נבחרת שווייץ. בספטמבר 1974 הבקיע גאי את שערו היחיד במדים הלאומיים, בניצחון 2-1 על נבחרת שווייץ במשחק ידידות. בנובמבר 1974 ערך את הופעתו הרביעית והאחרונה בנבחרת, בתיקו 2-2 מול נבחרת יוון במוקדמות יורו 1976.

## לאחר פרישתו
לאחר פרישתו מונה גאי לסגן הנשיא של קייזרסלאוטרן, תפקיד אותו מילא עד לשנת 1996.

גאי נפטר בשנת 2002 ממחלת שחמת הכבד, שנגרמה עקב אלכוהוליזם.

## קישורים חיצוניים

קטגוריה:חלוצי כדורגל גרמנים
קטגוריה:כדורגלנים גרמנים
קטגוריה:כדורגלני פורטונה דיסלדורף
קטגוריה:כדורגלני פ.צ. קייזרסלאוטרן
קטגוריה:כדורגלני נבחרת גרמניה המערבית
קטגוריה:דיסבורג: כדורגלנים
קטגוריה:גרמנים שנולדו ב-1949
קטגוריה:גרמנים שנפטרו ב-2002
יחסי אינדונזיה–קטר

**[[אינדונזיה|רפובליקת אינדונזיה]] ו[[קטר (מדינה)|מדינת קטר]]** מקיימות יחסים דיפלומטיים מאז 1976. היחסים בין אינדונזיה לקטר הם יחסים חמים משום חברותיהן בארגון לשיתוף פעולה אסלאמי והיותן שתי מדינות משפיעות על העולם הערבי והאסלאמי בזירה הבינלאומית. קטר מיוצגת באינדונזיה באמצעות שגרירות הנמצאת בעיר הבירה ג'קרטה ואינדונזיה מיוצגת בקטר באמצעות שגרירות הממוקמת בעיר הבירה דוחה.

## ביקורים רשמיים חשובים
בזכות הנפט שלה, הגז הטבעי שלה ומשאביה הרבים, קטר היא מדינה מבין העשירות בעולם. נשיא אינדונזיה, סוסיליו באמבאנג יודהויונו, ביקר ביקור רשמי ב-2006 בדוחה, כדי לפתות את הקטרים להשקיע באינדונזיה, בביקור נחתמו הסכמים רבים בתחומי החינוך והתרבות. אמיר קטר, שייח חמד בן ח'ליפה אאל ת'אני נסע לביקור רשמי בג'קרטה כמחווה לביקור הקודם. במהלך הפורום לדמוקרטיה בבאלי IV בדצמבר 2011, ראש ממשלת קטר שייח מוחמד בן עבד א-רחמן בן ג'אסם אאל ת'אני נפגש עם יודהויונו ואלה שוחחו.

## סחר והשקעות
סך היקף הסחר בין שתי המדינות בשנת 2011 הגיע ל 683.6 מיליון דולר אמריקאי. לפי הדו"ח, קטר סחרה הרבה יותר בשנת 2011. זאת בשל שני גורמים עיקריים; ראשון, האוכלוסייה והדמוגרפיה של קטר קטנה מכדי ליצור בביקושים למוצרי אינדונזיים, ואילו השני הוא גידול מתמיד לכאורה של צורך האינדונזי לנפט, מה שהופך את הייבוא הקטרי לאינדונזיה למשמעותי. הייצוא האינדונזי לקטר כולל ריהוט, ציוד משרדי, נייר, מוצרי חשמל תעשייתיים וביתיים.

אינדונזיה היא בין יעדי ההשקעות של קטר. בחודש מאי לשנת 2010, קטר הולדינגס, רשות ההשקעות קטר, הקימה קרן אינדונזית אשר שוויה הוא כמיליארד דולר אמריקאי. חברת התקשורת הקטרית QETL מחזיקה 65 אחוזים ממניותיה של חברת התקשורת השנייה בגודלה באינדונזיה, PT Indosat, ושוויה הוא יותר משלוש וחצי מיליארד דולר. מספר חברות אינדונזית השקיעו גם הן בקטר, כמעט כל אחת מהחברות קשורות לנפט, חברת הנפט הממשלתית האינדונזית - PT Pertamina היא בעליה של חברת הנפט Sector-3 הקטרית.

## מהגרי עבודה
נכון ל-2016, יש כ-40 אלף אינדונזים אשר עובדים בקטר. חלק מהם עובדים במגזר הנפט, ואילו אחרים עובדים כעובדי מדינה מקומיים. קטר מבקשת עובדים מיומנים ומאומנים מאינדונזיה, במיוחד עובדי שמן וגז ואחיות. לדברי משרד העובדים האינדונזי, בתחילת 2014, קטר פרסמה בקשה לעובדים אינדונזיים מיומנים למילוי אלף משרות פנויות שם. בין היתר הם מתפקדים בתעשיית הנפט והגז, מלונאות ואירוח המגזר, טכנולוגיית המידע, ענף הבנייה, ורפואה.

## קישורים חיצוניים
* שגרירות אינדונזיה בדוחה, קטר 
* שגרירות קטר בג'קרטה, אינדונזיה

## הערות שוליים

קטגוריה:ערכים ללא קטגוריות פיזיות - יחסי חוץ
מחולל מערבולות

[ממוזער|מחוללי מערבולות של Micro AeroDynamics על כנף של מטוס [ססנה איירקראפט קומפני|ססנה 182K]]
**מחולל מערבולות** (באנגלית: **Vortex Generator** או "VG") הוא התקן המונח על המשטחים האווירודינמים של כלי הטיס. אופן הפעולה של התקנים אלו משפר את ביצועי המטוס במהירות הקרובה למהירות ההזדקרות.

## רקע ומטרה
ישנם שני סוגי ההזדקרות:
# ניתוק מלא וזרימה מערבולית של האוויר מהכנף.
# שכבת הגבול עדיין "דבוקה" לכנף ובמקרה כזה זרימה מערבולית תאפשר את ההיצמדות הטובה ביותר של שכבת הגבול לכנף.

מחוללי מערבולות מסייעים כאשר יש זרימה של אוויר על משטח כלשהו, חלקיקי האוויר הקרובים למשטח מאטים את מהירותם מחמת החיכוך שנובע מפגיעת חלקיקי אוויר בכנף והצמיגות שיש לכל גז.

ככל שמתקרבים על הכנף מהירות הגז (או הנוזל) קטנה עד כדי מהירות אפסית בנקודת הסטגנציה (Stagnition Point). ככל שמתרחקים מהכנף מהירות זרימת האוויר גדלה עד למהירות הזרימה המקורית. זוהי שכבת הגבול.

בפרופיל אווירודינמי הלחץ אינו שווה על כל הפרופיל. בקדמת הפרופיל (בערך כ-30% מאורך המיתר) יהיה הלחץ נמוך יותר מאשר בסוף הפרופיל ובקרבת שפת הזרימה.
הפרש לחצים זה גורם לחלקיקי האוויר שבשכבת הגבול שמהירותם קטנה ממהירות הזרימה המקורית לנוע בכיוון המנוגד לכיוון הזרימה שמעל שכבת הגבול.
תנועה זו של החלקיקים יוצרת גרר הנקרא "גרר לחץ".

## אופן פעולה
אופן הפעולה של מחוללי מערבולות דומה לאופן שבו נוצרות מערבולות קצה כנף במטוס.
למחולל המערבולות יש צורה אווירודינמית הדומה לכנף ולכן ישנם הפרשי לחצים בין שני צידי הפרופיל. הפרש לחצים זה גורם לאוויר שבאזור הלחץ הגבוה לנוע לאזור לחץ הנמוך ובכך יוצר זרימה מערבולית על הכנף עליה מחולל המערבולות נמצא. הסיבה לכך שהזרימה המעבולית טובה יותר מזרימה ישרה היא שבמהלך המערבולות (וורטקסים) אוויר שמעל שכבת הגבול (שמהירותו גבוהה) נצמד לשכבת הגבול במהירות גבוהה יותר. זרימה זו מפחיתה את הגרר ומאפשרת למטוס לפעול בזוויות התקפה גבוהות.

בתכנון של מחוללי מערבולות נעשה שימוש בדינמיקה חישובית של זורמים  כדי למדל את התנהגותם.

## קישורים חיצוניים

* 
* Vortex Generator, באתר GLOBEAIR

קטגוריה:אווירודינמיקה
מסגד אבן טולון

ממוזער|243x243 פיקסלים|ציור של המסגד בשנים 1903–1906. מימין - המינרט ובאמצע- חצר המסגד והמזרקה.
**מסגד אחמד אבן טולון** (בערבית: **مسجد** **أحمد بن طولون**, "מסג'ד אחמד בן טולון") הוא המסגד הגדול בקהיר והשלישי בגודלו בעולם.

## היסטוריה
בנייתו של המסגד הושלמה בשנת 879 לספירה (או שנת 295 להיג'רה). קיים ויכוח האם הוא המסגד העתיק ביותר בקהיר שנשמר בצורתו המקורית. המסגד נבנה על ידי אחמד אבן טולון, שהיה מושל מצרים תחת החליפות העבאסית בשנים 868–884 לספירה. הוא ממוקם על גבעה קטנה בשם "ג'אבל יאשקור" ("גבעת ההודיה"), שלפי אחת האגדות היא הגבעה בה נעצרה תיבת נח. המסגד שימש כמוקד של הבירה של שושלת טולון שייסד אבן טולון - אל קאטא'י (שהמסגד הוא השריד האחרון מהעיר), והוא היה צמוד לארמונו של אבן טולון וממנו הייתה דלת למינבר, מה שאפשר לו מעבר ישיר למסגד. במסגד המקורי הייתה מזרקת רחצה ("סביל") בין הקירות החיצוניים והפנימיים שנהרסה, ובמקומה בנה הסולטן לאג'ין במאה ה-13, מזרקה בעלת כיפה באמצע חצר המסגד. אחד הדברים הבולטים במסגד הוא המינרט, צריח ששימש מקום למואזין לקרוא למתפללים לתפילה. תאריך בנייתו של המינרט אינו ידוע, אך המדרגות הלולייניות שמסביבו מרמזות על סגנון אדריכלי דומה למסגד הגדול של סאמרא.

## אדריכלות
ממוזער|250 פיקסלים|המסגד היום
ישנה אגדה המספקת הסבר לצורתו המשונה של המינרט; כאשר אבן טולון ישב יחד עם יועציו, הוא כרך סביב אצבעו בהיסח הדעת חתיכת גוויל, אחד מיועציו שאל אותו מה מעשיו, והוא, נבוך, אמר כי הוא מתכנן את המינרט שלו. למרות האגדה, הרבה מהפריטים הארכאולוגים, ובמיוחד העובדה שהמינרט לא ממש מתחבר עם המסגד הראשי, מצביעים על כך ששני המבנים לא נבנו באותו זמן. אחת הסברות היא שהמינרט נבנה ב-1296, בשיפוצו של הסולטן לאג'ין. אחד הדברים המיוחדים במסגד זה הקשתות המחודדות שנבנו בו, מאתיים שנה לפני ימי הביניים והאדריכלות הגותית. המסגד שוחזר ושופץ כמה פעמים; את השחזור הראשון עשה הווזיר הפאטמי בּדר אל-ג'מאלי ("بدر الجمالي") שהותיר אחריו גם ציטוט מהגרסה השיעית של השהאדה ("الشهادة"), על אחד מקירות המסגד - "ועלי הוא הואלי של אללה"("وعلي ولي اللة"). השחזור הגדול ביותר היה על ידי המועצה העליונה לעתיקות של מצרים ב-2004. במהלך ימי הביניים נבנו בתים על קירותיו החיצוניות של המסגד, שרובם נהרסו בידי הוועדה לשימור אתרי מורשת ערביים ב-1928, במטרה לשמר את המסגד. שני הבתים שלא נהרסו הם הישן ביותר - "בּית אל-כריתילייה" ("בית האישה הכרתית"), שנהפך ל"מוזיאון גרייר-אנדרסון", והשמור ביותר- "בּית אמנה בינת סאלם" ("בית אמנה בת סאלם").

## בתרבות
* חלקים מהסרט "המרגלת שאהבה אותי" של ג'יימס בונד צולמו במסגד עצמו ובמוזיאון גאיר -אנדרסון.

* גם חלקים נרחבים מהשלב השלישי של המשחק "Serious Sam 3: BFE" מתרחשים במסגד.

## ראו גם
* אדריכלות איסלאמית
* אחמד אבן טולון
* המסגד הגדול של סאמרא
* מינרטים 

## קישורים חיצוניים

* 

## הערות שוליים

קטגוריה:אדריכלות אסלאמית
קטגוריה:קהיר: מסגדים
קטגוריה:אפריקה: מסגדים
קטגוריה:בית עבאס
מרכז הלמהולץ למחקר יונים כבדים

[250px|ממוזער|שמאל|[מאיץ חלקיקים|מאיץ החלקיקים במכון]]
**מרכז הלמהולץ למחקר יונים כבדים** (בגרמנית: **GSI Helmholtzzentrum für Schwerionenforschung**) הוא מכון מחקר בעיר דרמשטאדט שבגרמניה שהוקם ב-1969 ועוסק במחקר על ידי מאיצי יונים כבדים ולייזר באנרגיה גבוהה עבור תחומי חקר בפיזיקה גרעינית, פיזיקה אטומית, פיזיקה של פלזמה, ביופיזיקה ורפואה גרעינית. בפרט קשור המכון בגילוי ויצירת יסודות על-כבדים ועל שמו רשומים גילויי שישה יסודות חדשים בשנות ה-80 ושנות ה-90 של המאה ה-20.

## תולדות המכון
המכון הוקם ב-1969 על ידי אגודת הלמהולץ, האיגוד הגרמני הגדול ביותר של מכוני מחקר, שנקרא על שמו של הרמן פון הלמהולץ. המכון נמצא בבעלות הממשלה הפדרלית של גרמניה (90%) ומדינת הסן (10%).

ב-1975 הותקן במכון מאיץ החלקיקים UNILAC. במכון התגלו היסודות הבאים: בוהריום (107=z; 1981), מייטנריום (109; 1982), האסיום (108; 1984, ששמו נגזר משמה הלטיני של מדינת הסן לכבוד המכון), דרמשטאדטיום (110; 1994, שנקרא אף הוא לכבוד המכון), רנטגניום (111; 1994) וקופרניקיום (112; 1996).

ב-1990 הוכנסו לשימוש מבצעי מאיץ החלקיקים הטבעתי SIS-18 וטבעת האחסנה (storage ring)  ESR. יכולת הצפייה באטומים טעונים בודדים במשך פרקי זמן ממושכים היא ייחודית לטבעת האחסון של המכון, ופותחת פתח למגוון חקירות מדעיות לגבי התכונות הבסיסיות של החומר.

ב-1991 הומצאה במכון שיטת טיפול בסרטן על ידי קרני יוני קסנון ופחמן. המטופל הראשון טופל בשיטה ב-1997, וב-2007 נפתח המרכז הטיפולי בשיטה זו (Heidelberg Ion-Beam Therapy Center (HIT).

בשנת 2010 הוכרז על הקמת מיזם רב-לאומי (גרמניה, פינלנד, צרפת, הודו, פולין, רומניה, רוסיה, שוודיה, סלובניה ובריטניה) להקמת מאיץ חלקיקים ענק בשם FAIR (ראשית תיבות של "מתקן בינלאומי למחקר יונים ואנטיפרוטונים"). מכון GSI מחזיק 75% מהבעלות על המיזם, המוקם בשטחו.

## קישורים חיצוניים

* 
* דף הבית של פרויקט FAIR

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:מכוני מחקר אירופיים
קטגוריה:פיזיקה גרעינית
קטגוריה:גרמניה: מדע וטכנולוגיה
קטגוריה:הסן
קטגוריה:מכוני מחקר פיזיקלי
קטגוריה:דרמשטאדט: מבנים
קטגוריה:מכוני מחקר בגרמניה
קרן מורשת אנטארקטיקה (ניו זילנד)

**קרן מורשת אנטארקטיקה (ניו זילנד)** (באנגלית: (Antarctic Heritage Trust (New Zealand)) הוקמה בשנת 1897 והיא החברה הוותיקה ביותר בברית של קרן מורשת אנטארקטיקה. הקרן הניו זילנדית היא קרן סיוע עצמאית שבסיסה בכרייסטצ'רץ' שבניו זילנד. מטרת הקמתה הייתה לדאוג לאתרים חשובים להיסטוריה של העידן ההרואי של חקר אנטארקטיקה במחוז ים רוס באנטארקטיקה.

האתרים שנמצאים בפיקוחה של הקרן הם: ארבעה בסיסי משלחות הקשורות לחוקרי אנטארקטיקה מוקדמים, בהם משלחותיו של רוברט פלקון סקוט, ארנסט שקלטון וקאשטן בורשקרווינק. נותני החסות לקרן הם המושל הכללי של ניו זילנד, ועד למותו, סר אדמונד הילרי. בקרן שולט ועד נאמנים, המייצג מספר רב של סוכנויות וארגונים בינלאומיים. באופן שוטף, מנהלים את העבודה של חברי צוות במשרה מלאה בכרייסטצ'רץ'.

## מיזמים
מראשית שנות ה-2000 עוסקת הקרן ב"מיזם השיקום של מורשת ים רוס", שאותו חנכה הנסיכה אן, הנסיכה המלכותית באנטארקטיקה בשנת 2002.

הקרן הניו זילנדית מקבלת אמנם סיוע מקרן מורשת אנטארקטיקה של הממלכה המאוחדת, אך היא קיבלה על עצמה אחריות מבצעית לשימור אתרי המורשת במחוז ים רוס, לרבות הצריפים שנזכרו לעיל.
 
בדצמבר 2013 מצאו אנשי הקרן 22 תשלילים במצב טוב יחסית באתר סקוט, שם השאירה אותם משלחת שקלטון. באחדים מן התשלילים הופיעו תוואי נוף במצר מקמרדו.

## לקריאה נוספת

Jenkins, Simon (2006-04-28). "A corner of Antarctica that will be for ever Britain, no matter the cost". London: The Guardian. Retrieved 2007-02-22.
Hughes, Peter (2007-02-10). "The last continent". London: Telegraph. Retrieved 2007-02-22.


                                               ]
## קישורים חיצוניים
* 

קטגוריה:אנטארקטיקה: מגלי היבשת
קטגוריה:ניו זילנד: ארגונים
קטגוריה:שטח חסות רוס
ברנבאש בשה

**ברנבאש בשה** (בהונגרית: **Barnabás Bese**; נולד ב-6 ביוני 1994) הוא כדורגלן הונגרי המשחק כמגן ימני בקבוצת אויפשט.

## קריירת מועדונים
בשה החל לשחק כדורגל בקבוצת הילדים של הפרבר צפל, שבבודפשט עיר הולדתו. לאחר מכן, עבר למחלקת הילדים של פרנצווארוש, ומשם עבר למחלקת הנוער של מ.ט.ק. בודפשט ב-2008. בעונת 2011–2012, שותף לראשונה בקריירה במשחקים מקצועניים, כאשר נטל חלק ב-2 משחקי ליגת העל ההונגרית במדי הקבוצה הבוגרת של מועדונו. בעונות שלאחר מכן, שותף ביותר ויותר משחקי ליגה, כאשר קודם להרכב הרשמי של המועדון בעונת 2014-2015, בה שותף ב-33 משחקי ליגה.

## קריירה בינלאומית
ברנבאש ערך את הופעת הבכורה שלו עבור הנבחרת ההונגרית ב-4 ביוני 2016, במשחק הכנה לקראת טורניר יורו 2016 מול גרמניה, את המשחק הפסידה הונגריה בתוצאה 2-0. כחלק מסגל הנבחרת ההונגרית לטורניר היורו 2016, שותף בשה ב-22 ביוני 2016 במשחקה האחרון של נבחרתו בשלב הבתים מול פורטוגל, שנגמר בתוצאה 3-3.

## קישורים חיצוניים

קטגוריה:כדורגלנים הונגרים
קטגוריה:מגני כדורגל הונגרים
קטגוריה:בודפשט: כדורגלנים
קטגוריה:כדורגלני מ.ט.ק. בודפשט
קטגוריה:כדורגלני לה האבר
קטגוריה:כדורגלני לוון
קטגוריה:כדורגלני פהרוואר
קטגוריה:כדורגלני אויפשט
קטגוריה:כדורגלני נבחרת הונגריה
קטגוריה:כדורגלני יורו 2016
קטגוריה:הונגרים שנולדו ב-1994
ז'ורז'

קטגוריה:שמות משפחה
קטגוריה:שמות פרטיים צרפתיים
קטגוריה:שמות משפחה המבוססים על השם ג'ורג'
אטילה פיולה

**אטילה פיולה** (בהונגרית: **Attila Fiola**; נולד ב-17 בפברואר 1990) הוא כדורגלן הונגרי המשחק כמגן ימני בקבוצת אויפשט.

## קריירת מועדונים

פיולה התקדם במחלקות הנוער של קבוצת פאקס, עד אשר עלה לסגל הקבוצה הבוגרת בעונת 2008–2009. אחרי שנתיים כשחקן ספסל, קיבל מעמד בכיר יותר בסגל המועדון, ובילה בו במשך 7 עונות, עד אשר עבר בפגרת החורף של עונת 2014–2015 לקבוצת אקדמיית פושקאש.

## קריירה בינלאומית

פיולה ערך את הופעת הבכורה שלו עבור נבחרת הונגריה ב-18 בנובמבר 2014, במסגרת משחק ידידות מול רוסיה, בו הפסידה נבחרתו בתוצאה 2-1. פיולה נכלל בסגל הנבחרת ההונגרית לטורניר יורו 2016 בצרפת. נכלל בסגל נבחרת הונגריה ליורו 2020. נכלל בסגל נבחרת הונגריה ליורו 2024. 

## קישורים חיצוניים

## הערות שוליים

קטגוריה:כדורגלנים הונגרים
קטגוריה:מגני כדורגל הונגרים
קטגוריה:כדורגלני פושקאש אקדמיה
קטגוריה:כדורגלני פהרוואר
קטגוריה:כדורגלני אויפשט
קטגוריה:כדורגלני נבחרת הונגריה
קטגוריה:כדורגלני יורו 2016
קטגוריה:כדורגלני יורו 2020
קטגוריה:כדורגלני יורו 2024
קטגוריה:הונגרים שנולדו ב-1990
אקוש אלק

**אקוש אלק** (בהונגרית: **Ákos Elek**; נולד ב-21 ביולי 1988) הוא כדורגלן עבר הונגרי ששיחק כקשר אחורי.

## קריירת מועדונים
אלק עלה לסגל הקבוצה הבכירה של קזינצברציקה בעונת 2004–2005, כאשר קבוצתו שיחקה בליגת המשנה ההונגרית. במהלך עונה זו, כבש את שערו הראשון בקריירה, במשחק מול מאקו. ב-2008, אלק עבר לשחק בשורות MOL וידי. ב-26 ביולי 2008, ערך את משחקו הראשון בקבוצה, מול שיופוק. אלק זכה יחד עם MOL וידי באליפות ליגת העל ההונגרית בעונת 2010–2011. ב-2012, הושאל לתקופה קצרה למועדון הטורקי אסקישהירספור, בשורותיו שיחק ב-3 משחקי ליגה בלבד. ב-25 ביולי 2012, אלק חתם בקבוצת דיושג'ר. בעונתו השנייה בדיושג'ר, 2013–2014, זכה עם קבוצתו בגביע הליגה ההונגרית. לאחר שלוש שנים, עבר לשורות המועדון הסיני צ'אנגצ'ון יאטאי, בו שיחק עונה אחת בלבד. בתום העונה, חזר לשחק בשורות דיושג'ר לעונת 2015–2016.

## קריירה בינלאומית
אלק ערך את הופעת הבכורה שלו עבור הנבחרת ההונגרית ב-5 ביוני 2010, במסגרת משחק ידידות מול הולנד, בו הובסה נבחרתו בתוצאה 1–6. ב-10 באוגוסט 2011, אלק כבש את שערו הראשון עבור נבחרתו, במשחק ידידות בו ניצחה הונגריה 0–4 את איסלנד. אלק נכלל בסגל הנבחרת ההונגרית לטורניר הגמר של יורו 2016 בצרפת.

## תארים
### MOL וידי
* ליגת העל ההונגרית: 2010–2011
* הגביע ההונגרי: 2018–2019

### דיושג'ר
* גביע הליגה ההונגרית: 2013–2014

## קישורים חיצוניים

קטגוריה:כדורגלנים הונגרים
קטגוריה:קשרי כדורגל הונגרים
קטגוריה:כדורגלני פהרוואר
קטגוריה:כדורגלני אסקישהירספור
קטגוריה:כדורגלני דיושג'ר
קטגוריה:כדורגלני צ'אנגצ'ון יאטאי
קטגוריה:כדורגלני קאיראט אלמטי
קטגוריה:כדורגלני נבחרת הונגריה
קטגוריה:כדורגלני יורו 2016
קטגוריה:הונגרים שנולדו ב-1988
דרך ללא מוצא (סיפור קצר)

**דרך ללא מוצא** (באנגלית: **Blind Alley**) הוא סיפור מדע בדיוני קצר מאת אייזק אסימוב. הסיפור הופיע לראשונה בגיליון מרץ 1945 של Astounding Science Fiction, ותורגם לעברית בשנת 2011 בספר כתבי אייזק אסימוב כרך 3.

אסימוב השתמש בניסוח בירוקרטי ארוך ומפותל בתזכירים הרבים שהוא שילב בתוך הסיפור; ניסוח זה התבסס על הניסוח שהיה בשימוש הצי האמריקאי, שהעסיק את אסימוב בזמן כתיבת הסיפור.

## עלילה
האימפריה הגלקטית העבירה את הפריטים המעטים שנותרו מגזע חייזרי מכוכב הלכת הגוסס שלהם למקום נעים יותר בשם צפאוס-18 (על כן החייזרים כונו צפאוסים). הכוכב הוא שילוב של גן חיות, מעבדה ושמורת טבע של היצורים. המדענים החוקרים את הצפאוסים חלוקים בדעותיהם בשאלה האם צריך להתייחס אליהם כמו אל חיות או כמו אל יצורים תבוניים, אך הם מסכימים כי הצפאוסים נמצאים בסכנת הכחדה משום שהם הפסיקו להתרבות. מנהיג הצפאוסים אומר לבני האנוש כי לגזעו אין תקווה ואין לו בשביל מה לחיות מאחר שבני האנוש כבשו כבר את כל החלל ושולטים בחיי הצפאוסים, לכן הם החליטו להפסיק את התרבותם ולהביא להכחדת גזעם.

המנהל האזרחי על צפאוס-18, מנסה לעזור ליצורים באמצעות הידע המעמיק שלו על הבירוקרטיה של האימפריה. על ידי הגשת דוחות, ועידוד אחרים להגשת דוחות, הוא מארגן צי של כמאתיים חמישים ספינות המספקות מטען עדין לצפאוסים. הוא חושד בכך שהצפאוסים מסוגלים לקרוא מחשבות, ומנסה לשדר להם את תוכניותיו שהצפאוסים ישתלטו על הספינות, ויטוסו אל ענני מגלן שם הם יחיו על עולם משלהם. לאחר בריחת הצפאוסים המנהל יוצא נקי מאשמה בשל התפתלות בירוקרטית מסובכת שעשה.

## קשר לסדרת המוסד
המצב של הצפאידים בגלקסיה הנשלטת על ידי בני אדם דומה לגורל הצפוי לבני האדם באחד הסופים האפשריים של קץ כלזמן. עם זאת בסיפור דרך ללא מוצא יש סוף שונה - הצפאידים גונבים חלליות וטסים לענני מגלן שם הם יחיו חיים עצמאיים.

בסדרת המוסד נאמר כי אף חללית של בני אדם לא נכנסה לענני מגלן, גלקסיית אנדרומדה או גלקסיות רחוקות אחרות. לא ידוע אם אסימוב התכוון לקשור בין הסדרה לסיפור דרך ללא מוצא.

קטגוריה:סיפורים קצרים מאת אייזק אסימוב
קטגוריה:יצירות משנת 1945
Was soll ich aus dir machen, Ephraim, רי"ב 89

**Was soll ich aus dir machen, Ephraim** (בעברית: איך אתנך, אפרים), רי"ב 89, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום ראשון ה-22 שלאחר חג השילוש הקדוש, ב-24 באוקטובר 1723.

## רקע
באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי.

במאי 1723 התמנה באך לתפקיד מנצח המקהלה ואחראי על המוזיקה בכנסיות המרכזיות בלייפציג. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, מטרתו הייתה להלחין קנטטה עבור כל מועד בשנה הליטורגית, כלומר ימי ראשון וחגים, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות.

קנטטה זו הייתה העשרים במספר שהלחין באך מאז החל למלא את תפקידו בלייפציג. הקנטטה הקודמת שהלחין היא רי"ב 109.

ב-1872 הוציאה לאור חברת באך את הקנטטה לראשונה, בכרך 20 של פרסומיה.

## מילים ומוזיקה
סדר הקריאה לאותו יום כולל פסוקים מהאיגרת אל הפיליפים ומהבשורה על-פי מתי בהם מסופר משל על משרת שאדונו מחל לו על חוב גדול, אולם הוא עצמו לא מחל לאדם אחר על חוב קטן יותר. כששומע על כך האדון, הוא כועס מאוד וחוזר בו ממחילת החוב. הנמשל שמבאר ישו הוא שאם אדם רוצה שאלוהים ימחל לו על חטאיו, הוא צריך למחול קודם לחברו. הלברית שמחברה לא ידוע, עוסקת בקונפליקט של צדק מול חסד, כלומר חטאי האדם מול רחמי האל שמוכן לסלוח, אך מעניש את אלו שלא ריחמו על זולתם. החלק הראשון הוא פסוק מספר הושע: "אֵיךְ אֶתֶּנְךָ אֶפְרַיִם אֲמַגֶּנְךָ יִשְׂרָאֵל אֵיךְ אֶתֶּנְךָ כְאַדְמָה אֲשִׂימְךָ כִּצְבֹאיִם נֶהְפַּךְ עָלַי לִבִּי יַחַד נִכְמְרוּ נִחוּמָי". חלקים 2 ו-3 עוסקים בצדק שצריך להיעשות, מול חלקים 4 ו-5 שמייחלים לחסד האל. החלק האחרון לקוח ממזמור של יוהאן הרמן (Johann Heermann) שנכתב ב-1630.

הקנטטה נועדה לביצוע על ידי סולני סופרן, אלט ובס, בליווי מקהלה בת ארבעה קולות, קרן יער, שני אבובים, שני כינורות, ויולה ובאסו קונטינואו. לקנטטה שישה חלקים:
# אריה לבס: *Was soll ich aus dir machen, Ephraim* (איך אתנך, אפרים)
# רצ'יטטיב לאלט: *Ja, freilich sollte Gott* (כן, וודאי יאמר אלהים)
# אריה לאלט: *Ein unbarmherziges Gerichte* (גזר-דין נטול רחמים)
# רצ'יטטיב לסופרן: *Wohlan! mein Herze legt Zorn, Zank und Zwietracht hin* (כך יהי! לבי ישכב זועם, מתנצח וחלוק בצד)
# אריה לסופרן: *Gerechter Gott, ach, rechnest du* (אה, רק אלהים, אתה השופט)
# כורל: *Mir mangelt zwar sehr viel* (גם אם הרבה אחסר)

## הקלטות
היצירה הוקלטה במלואה 11 פעמים בהקלטות מסחריות. בין המנצחים שביצעו את ההקלטות ניתן לציין את גוסטב ליאונהארדט (ב-1978), טון קופמן (ב-1998), מסאקי סוזוקי (ב-2000) וג'ון אליוט גרדינר (ב-2000).

## קישורים חיצוניים

* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

## הערות שוליים

קטגוריה:קנטטות מאת יוהאן סבסטיאן באך
מוטי מוסקל

**מרדכי (מוטי) מוסקל** (9 בינואר 1953 – 13 ביוני 1995) היה קצין צה"ל בדרגת אלוף-משנה. שירת כמפקד החטיבה הדרומית באוגדת עזה וכסגן מפקד אוגדה 91.

## ביוגרפיה
מוסקל נולד בבית דגן, בנם של חנה ואריה, ניצולי השואה. בגיל 10 עבר עם משפחתו לראשון לציון ולמד בבית ספר "בארי". בתיכון למד בבית הספר החקלאי כדורי. התגייס לצה"ל בנובמבר 1972 במסגרת גרעין נח"ל ששירת בקיבוץ מלכיה. הוא יצא לקורס מ"כים, במהלך הקורס פרצה מלחמת יום הכיפורים, ומוסקל נשלח עם חניכי הקורס להגנה על מעוז בודפשט. לאחר המלחמה הדריך בקורס מכ"ים (גדוד 906) ויצא לקורס קצינים. הוא שירת כמפקד מחלקה בגדוד 908 של הנח"ל, כמפקד פלוגה בבסיס ההדרכה ומפקד פלוגת מסלול בני משקים. שימש קצין אג"ם בענף אימוני חי"ר בבאלי"ש וכסמג"ד בגדוד ביטחון שוטף בבקעת הירדן. ב-1981 יצא ללימודים בפו"ם, במהלך הלימודים פרצה מלחמת לבנון הראשונה, מוסקל הצטרף לסגל כוחות מהנח"ל שלחו בגזרה המערבית ובמחנה הפליטים ראשידיה . ב-10 ביוני מונה למפקד גדוד 932 שמפקדו נפצע בקרב עין זחלתא, שירת בתפקיד עד סוף החודש במהלכו הוביל את הגדוד בלחימה עד כביש ביירות-דמשק. לאחר הקמת חטיבת הנח"ל שימש קצין אג"ם במטה החטיבה.

ב-1986 סיים את לימודיו בפו"ם ומונה למפקד גדוד נח"ל 908, בתפקידו הבא שימש סגן מפקד חטיבה 769 בלבנון ולאחר מכן שימש קצין אג"ם של אוגדה 91. לאחר שקודם לדרגת אלוף-משנה מונה למפקד מחנה 80. ב-1990 מונה למפקד החטיבה הדרומית באוגדת עזה, האחראית על ח'אן יונס ומחנות הפליטים באזורה. הוא סיים לימודים במכללה לביטחון לאומי ותואר שני במדע המדינה באוניברסיטת חיפה. לאחר הלימודים שירת כסגן מפקד אוגדה 91 בגבול הצפון. בתפקידו הבא היה אמור לשרת כנספח צה"ל בסקנדינביה, אך לפני יציאתו לשליחות נפטר מדום לב. הובא למנוחות בבית העלמין הצבאי בחולון .

## חיים אישיים
מוסקל היה נשוי לנחמה ואב לשלושה בנים. בנו בן נשוי למיכל ינאי, ובנו דור נמנה עם שלישיית ערוץ הכיבוד.

## קישורים חיצוניים

* 
* 

קטגוריה:אלופי-משנה בצה"ל
קטגוריה:מפקדי החטיבה הדרומית באוגדת עזה
קטגוריה:מפקדי גדוד 932
קטגוריה:בוגרי בית ספר בארי (ראשון לציון)
קטגוריה:בוגרי בית הספר כדורי
קטגוריה:בוגרי אוניברסיטת חיפה
קטגוריה:חיילי חיל הרגלים במלחמת יום הכיפורים
קטגוריה:מפקדי גדודים במלחמת לבנון הראשונה
קטגוריה:חיילי חיל הרגלים במלחמת לבנון הראשונה
קטגוריה:אישים הקבורים בבית הקברות הצבאי בחולון
קטגוריה:ישראלים שנולדו ב-1953
קטגוריה:ישראלים שנפטרו ב-1995
דורון בן-עמי

**דורון בן-עמי** (נולד ב-3 בספטמבר 1983) הוא מוזיקאי, שחקן, מדבב ומורה ישראלי.

## ראשית חייו
בן-עמי נולד וגדל בכפר סבא, את צעדיו הראשונים בשירה ומשחק החל בגיל חמש כשהופיע על במות שונות ברחבי ישראל ובטלוויזיה.

בן עמי השתתף כילד במספר קלטות ותוכניות ילדים בטלוויזיה: "מסיבת גן" (1989-1994) עם ירון לונדון, "כמו גדולים 2" (1993) של אריק איינשטיין וצבי שיסל, דרמת הטלוויזיה "יוץ שוורץ ומלחמתו בחיים" (1992) לצד שלמה בר-אבא ומוני מושונוב וסרט הקולנוע "סיפורי תל אביב" (1992). בין השנים 1989–1992 כיכב בן-עמי במספר קמפיינים ופרסומות של חברת "תלמה".

בגיל 10, החל לדבב בסדרות וסרטים מצוירים אצל הבמאית שפרירה זכאי. בין הסרטים הבולטים שבהם דיבב:
* מלך האריות (1994) - קולו של סימבה
* חתולים בצמרת (1994) - קולו של טולוז
* בייב (1995) - קולו של בייב
* פיטר פן 2 (2002) - קולו של פיטר פן
* גופי הולך לקולג' (2000) - קולו של מקס גוף

ב-1996 השתתף במחזמר "צלילי המוסיקה" בכיכובם של חני נחמיאס וששי קשת.

את שירותו הצבאי עשה בן-עמי בלהקות חיל הים וחיל החינוך והנוער.

## קריירה מוזיקלית
עם שחרורו מצה"ל החל להדריך מקהלות והרכבים קוליים ברחבי הארץ כמעבד קולי ומנצח. במסגרת עבודתו כמנצח מקהלות, קיים לאורך השנים שיתופי פעולה עם מספר אמנים מהשורה וביניהם: שלמה גרוניך, אלון אולארצ׳יק, ריקי גל, דני רובס, רמי קלינשטיין, שם-טוב לוי, אוהד חיטמן, לאה שבת ועוד.

בשנת 2006 הקים את הרכב הא-קפלה קוינטה וחצי, אותו הוא מנהל מוזיקלית עד היום, והוא גם אחראי על כתיבת רוב העיבודים לרפרטואר ההרכב. בשנת 2022 הוציאו קוינטה וחצי אלבום ראשון שכולל גם חומרים מקוריים שנכתבו על ידי חברי ההרכב.

בין הפרויקטים הבולטים שבהם לקח בן-עמי חלק כמעבד קולי, הוא זכה לכתוב עיבודים למופע "מומנטום" של להקת המחול מיומנה, לקונצרטים של מקהלת הזמיר, לשמינית ווקאל ועוד.

בשנת 2020 הקים בן-עמי עם חבריו המורים, מיה שילון וברק גונן, את ההרכב הסאטירי-מוזיקלי, ׳מורת-רוח׳, שמעביר ביקורת נוקבת על מערכת החינוך בישראל. השלישייה פרסמה מספר קליפים שזכו לתהודה הן בקרב מורים רבים ברחבי הארץ והן באמצעי התקשורת. בשנת 2023 העלתה השלישייה מופע סאטירי באורך מלא, שזכה להצלחה רבה והספיק לחצות את רף מאה ההצגות. בנובמבר 2024 השיקו חברי השלישייה פודקאסט שזכה לשם ״שעת שהייה״, ובמסגרתו הם משוחחים על נושאים מגוונים שמתקשרים להוראה ולמערכת החינוך.

## הוראה וקהילה
בשנת 2001 נמנה עם חתני פרס "גלר" על עשייה התנדבותית למען הקהילה.

משנת 2005 משמש כמורה במערכת החינוך. כיום מלמד מוזיקה, היסטוריה ומזרחנות בתיכון רבין ובתיכון כצנלסון בכפר סבא.

## חיים אישיים
לבן עמי תואר ראשון ושני בהיסטוריה כללית ובהיסטוריה של המזרח התיכון ואפריקה באוניברסיטת תל אביב.

בן עמי נשוי ואב לבן. ברוב שנות חייו גר בכפר סבא בה גדל. מאז 2024 גר ביפו.

## קישורים חיצוניים

* "אחד לעשר" - כתבה על דורון בן-עמי באתר תפוז (2010)

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מדבבים ישראלים
קטגוריה:מורים למוזיקה יהודים
קטגוריה:חברי להקת חיל הים
קטגוריה:חברי להקת חיל החינוך
קטגוריה:מוזיקאים ישראלים
קטגוריה:בוגרי אוניברסיטת תל אביב
קטגוריה:בוגרי תיכון כצנלסון
קטגוריה:סגל תיכון כצנלסון
קטגוריה:כפר סבא: אישים
קטגוריה:ישראלים שנולדו ב-1983
גבריאל איספיראנסה

הרב **גבריאל איספיראנסה** (או אישפרנסה; ה'ש"פ – ה'תל"ז) היה מגדולי חכמי צפת במאה ה-17.

## קורות חיים
נולד בשאלוניקי בשנת ה'ש"פ (1620). החיד"א, בספרו "שם הגדולים", כותב שישנה מסורת שהתייתם מאביו ומאמו, ושם המשפחה של האשה שאימצה אותו היה "איספיראנסה", והוא אימץ את שם משפחתה. למד בישיבתו של הרב דניאל אישטרושה מחבר "מגן גיבורים". עלה לצפת בשנת ה'ת"י ושימש בה כרב. בשנת ה'תכ"ו פנו חכמים אל הרב אברהם אמיגו בבקשה שילך הוא עם הרב איספיראנסה, הרב שלמה אלימן אשכנזי והרב חיים אבולעפיה לבדוק את אמיתות הטענות על השבתאות בעיר עזה. היה ראש ישיבה בצפת, ובעקבות אחד מממני הישיבה, שנקלע למשבר ולא פרע את חובותיו, פרץ סכסוך בין איספיראנסה לבין הרב מרדכי הלוי. נפטר בשנת ה'תל"ז.

היה ממעתיקי כתביו של ר' חיים ויטאל.

היה מרבותיו של הראשון לציון רבי משה גאלנטי.

נקבר בצפת. כמה מתשובותיו נמצאות בכתבי יד. בסוף ספר "עץ החיים" (איזמיר, תפ"ט) מאת הרב חיים אבולעפיה נמצאים הערות וליקוטים פרי עטו.

## לקריאה נוספת
*י' אביב"י, קבלת האר"י, א, עמ' 360.
*יעקב גליס, אנציקלופדיה לחכמי ארץ-ישראל, א, עמ' רסט-רע.
*מסעות מ' ירושלמי, בתוך יערי, מסעות א"י, עמ' 432.
* ישראל נתן השל, "אגרת שד"רות הנשלח מעיה"ק צפת"ו לאיטליא בשנת תל"ב", בתוך: **[http://www.hebrewbooks.org/pdfpager.aspx?req=13039&pgnum=133 קובץ "בית אהרן וישראל"]**, שנה י' גיליון ו (ס) (חתימתו באותו קובץ)

## הערות שוליים

קטגוריה:צפת: רבנים
קטגוריה:רבנים יוונים
קטגוריה:מקובלים ארץ-ישראלים
קטגוריה:סלוניקי: רבנים
קטגוריה:עולים לארץ ישראל במאה ה-17
קטגוריה:אנשי עליות קדומות לארץ ישראל
מענק שימור

**מענק שימור** (באנגלית: **Retention Bonus**) הוא מענק הניתן לעובדים בארגונים אשר מטרתו היא לשמר את העובד לפרק זמן מסוים.

ארגונים רבים מכירים בחשיבותם של עובדים מסוימים ומעוניינים לשמר את ההון האנושי שלהם. מענק שימור הוא אחת מהדרכים בהן נוקטים ארגונים על מנת למנוע זליגת כח אדם איכותי אל מחוץ לארגון.

## כללי
מענק שימור הוא דרך ארגונית לפתות את העובד להישאר בארגון ולא לחפש מקום עבודה אחר על ידי הבטחת תגמול עתידי לאחר שיעבור פרק זמן מוגדר מראש.
שימור עובדים חיוניים בארגון הוא מטרה חשובה של כל חברה המכירה בערך עובדיה ואחד מכלי השימור הקיימים בידי מחלקות הגיוס ומשאבי האנוש הוא מענק השימור.
עובד בארגון מקבל תוכנית של שכר והטבות בהתאם לתפקידו וערכו לחברה, מענק שימור נקבע בעת חתימת חוזה בין המעסיק לעובד ונכלל בתוך תוכנית ההטבות.

## מאפיינים
מענק שימור, בניגוד לבונוס תקופתי, או מענק גיוס, תלוי בפרק זמן מוגדר מראש המוסכם על המעסיק ועל העובד.

מענק שימור מוסכם על ידי שני הצדדים, כאשר יש אינטרס מובהק של המעסיק להשאיר את העובד בארגון אם
# הארגון חש כי אותו עובד עלול לחפש מקום עבודה אחר מסיבות שונות.
# הארגון מכיר בחשיבותו יוצאת הדופן של העובד לפעילותו התקינה של הארגון.
# מתוכננת רכישה או מיזוג בין ארגונים (M&A).
# יש אירוע מיוחד בארגון כגון סגירת עסקה גדולה.
בכל המקרים לעיל העובד הוא חיוני להצלחת הארגון והארגון מוכן לשלם יותר כדי לשמר את העובד.

שימוש במענק שימור שכיח יותר ככל שעולה דרגתו של עובד בארגון או שמיומנותו היא קריטית לארגון או נדירה בתחום עבודתו. פחות שכיח שעובדים זוטרים מקבלים מענק שימור.

מענק שימור מותנה בהשארות של העובד בארגון למשך תקופה מסוימת.

בתום תקופת השימור ותשלום המענק, יש אפשרות לחתום על תקופה נוספת שבסופה יינתן מענק חדש.

## רכישה/מיזוג בין ארגונים (M&A)
שימוש במענק שימור נפוץ בעת תהליכי רכישה או מיזוג בין ארגונים.

בעת רכישת ארגון על ידי ארגון אחר, או בעת מיזוג של שני ארגונים, מועבר מוצר בין ארגון אחד לשני. עובדי הארגון הנרכש/ממוזג הם העובדים המכירים את המוצר באופן הטוב ביותר, כיוון שיוצר על ידם. במקרים אלו חשוב ואף חיוני לחברה הרוכשת שעובדים אלו יישארו לפרק זמן מסוים בחברה כדי לתמוך בהעברת המוצר לחברה החדשה וברב המקרים גם לבצע הטמעה מלאה של המוצר בחברה החדשה.

במקרה כזה על החברה הרוכשת מוטלת האחריות לדאוג להשאיר את העובדים החדשים אצלה ולמנוע ״בריחתם״ למקומות עבודה אחרים. מקרה זה הוא דוגמה מייצגת לשימוש בכלי מענק השימור - על ידי התחייבות הארגון להעניק לעובדים המצטרפים מענק בסוף תקופה מסוימת, הם מקווים להבטיח את הישארותם לפחות עד תום תקופת ההטמעה או זמן מספיק להעברת הידע על המוצר החדש לעובדים הקיימים של החברה.

במקביל, החברה הנרכשת/ממוזגת, אחראית לדאוג שעובדיה יישארו אצלה בתקופת המשא ומתן על הרכישה - תקופה המאופיינת באי ודאות וחוסר ביטחון תעסוקתי. החברה הנרכשת יכולה להשתמש גם היא להשתמש בכלי הזה כדי להבטיח שלפחות קבוצת העובדים המחזיקים את תפקידי הליבה בחברה, אוצרים את מרבית הידע ומהווים בעצם את ״ערכה״ האמיתי של החברה יישארו עד תום תהליך המכירה.

במקרים כאלו, אין זה נדיר שעובדים יקבלו מענקי שימור גם מהחברה הנמכרת וגם מהחברה הרוכשת.

## קישורים חיצוניים
* איך להגיב להצעת מענק שימור, באתר Sklover Working Wisdom
* 
קטגוריה:יחסי עבודה
ארנו קרלן

**ארנו חנוך קרלן** (7 במאי 1937 – 13 במאי 2010) היה משורר, פסיכואנליטיקאי וסופר מדע פופולרי אמריקאי-יהודי. הוא זכה בפרס ספרי המדע המפורסם Rhone-Poulenc Prize for Science Books בשנת 1996, על ספרו "Plague's Progress".

## קורות חיים
### נעוריו ותחילת דרכו
קרלן נולד ב-1937 בפילדלפיה, ארצות הברית. הוריו היו מהגרים יהודים מבלארוס ואוקראינה, אשר היגרו לארצות הברית בתחילת המאה ה-20.

ארנו היה ילד מחונן, אשר הוקפץ שתי כיתות לימוד וסיים את לימודי בית הספר התיכון בגיל 15. כנער הוא התעניין בספרות, מדעים ומוזיקה קלאסית, וכן למד מוזיקה והתמחה בספרות אנגלית וצרפתית בקולג' אנטיוק (Antioch College).

### קריירה אקדמאית
לאחר שסיים את לימודיו, עבד קרלן כעיתונאי בכמה ירחונים, ובמשך שנתיים הסתובב ברחבי אירופה וכתב על אוכל, תרבות ועוד. מאוחר יותר הוא עבד כעורך בכמה ירחונים מפורסמים כמו "הולידיי" ו"ניוזוויק". הוא הוציא ספר של אוסף סיפורים קצרים שכתב, בשם "תפוחים לבנים" בגיל 24.

בשנות ה-70 עבד קרלן כמרצה במחלקת הספרות האנגלית באוניברסיטת פן סטייט. בתקופה זו הוא רשם ספרים בתחומי המדע, היסטוריה ורפואה. לאחר מכן חזר קרלן לניו יורק, על מנת להיות עורך מנהל בירחונים "פנטהאוס" ו"מגזין עולם הפיזיקאים".

בשנות ה-90 השלים קרלן דוקטורט בסקסולוגיה בזמן שלמד שלוש שנים במכון לפסיכואנליזה.

בשנת 1996 הוא זכה בפרס ספרי המדע המוערך Rhone-Poulenc Prize for Science Books על ספרו "Palgue's Progress", אך לא יכל להגיע כיוון שהיה חולה.

בעשר השנים האחרונות לחייו, קרלן עבד כפסיכותרפיסט והמשיך לכתוב כתבות וספרים.

### חיים אישיים
לקרלן היו שני ילדים מנישואיו הראשונים, אשר נגמרו בגירושין. הוא גר עד מותו בגריניץ' וילג', ניו יורק עם אשתו השנייה במשך שנים רבות. בזמן מותו היו לו 6 נכדים בניו יורק וישראל.

ב-2010 נפטר קרלו מנפחת. הוא עדיין עבד עד שלושה חודשים לפני מותו כפסיכותרפיסט עצמאי.

קרלן היה בן דוד מדרגה שנייה של הפסנתרן המפורסם מישה לויטצקי , וקרוב משפחה של ארווינג ר. לוין .

## יצירות בולטות

**Sexuality and Homosexuality* (1972)
**James Huneker|Huneker and Other Lost Arts.*
**The MacGregor Syndrome and Other Literary Losses*
**Napoleon’s Glands and Other Ventures in Biohistory* (1984)
*UK: *Plague's Progress: A Social History Of Man And Disease*; US: *Man and microbes: disease and plagues in history and modern times* (1996)
**The Biography Of A Germ* (2000)


## הערות שוליים

קטגוריה:סופרים יהודים אמריקאים
קטגוריה:פסיכותרפיסטים יהודים
קטגוריה:מחברי ספרי מדע פופולרי
קטגוריה:משוררים יהודים אמריקאים
קטגוריה:פסיכותרפיסטים אמריקאים
קטגוריה:פסיכואנליטיקאים יהודים
קטגוריה:פסיכואנליטיקאים אמריקאים
קטגוריה:בוגרי מכללת אנטיוק
קטגוריה:אמריקאים שנולדו ב-1937
קטגוריה:אמריקאים שנפטרו ב-2010
ברומליים

**ברומליים** (שם מדעי :Bromeliaceae) היא משפחת צמחים מסדרת הדגנאים המונה 62 סוגים ו-3,160 מינים של סקולנטים וצמחים בשרניים.

כל הצמחים במשפחת הברומליים הם רב שנתיים, מינים רבים הם צמחים אפיפיטיים ורבים נוספים סוקולנטים. מספר קטן של צמחים הם ליתופיטיים.

## מיון
משפחת הברומליים מחולקת לשלוש תת-משפחות:
*ברומליאידים (Bromelioideae) - מונה 32 סוגים הכוללים כ-860 מינים
הסוג המוכר מתת המשפחה ברומליאידים הוא האננס. הסוג אכמאה נפוץ בישראל כצמח בית ומרפסת.

*טילנדסיואידים (Tillandsioideae) - מונה 9 סוגים הכוללים כ-1300 מינים

סוגים ידועים בישראל מתת המשפחה טילנדסיואידים: גוזמניה, אריסאה וטילנדסיה.

*פיטקאירניואידים (Pitcairnioideae) מונה 16 סוגים וכ-1000 מינים. אין נציגים בישראל מתת המשפחה פיטקאירניואידים.

## קישורים חיצוניים

* 
* מידע זה נלקח מן האתר *[http://israplant.com/index.php?n=3479 צמח ישראלי]*

*
קטגוריה:צמחים שתוארו ב-1789
קטגוריה:טקסונים שתוארו בידי אנטואן-לורן דה ז'יסייה
קטגוריה:דגנאים
קילין

**קילין** (באנגלית: **Killeen**) היא עיר במחוז בל במדינת טקסס בארצות הברית. בעיר מתגוררים 138,154 (נכון ל־2014), ובמטרופולין שלה מתגוררים 405,300 תושבים (נכון ל־2010).

בצמוד לעיר נמצא הבסיס הצבאי פורט הוד, שמהווה חלק חשוב בכלכלה המקומית.

## היסטוריה
ב-1881 חברת הרכבות גאלף, קולורדו וסנטה פה (Gulf, Colorado and Santa Fe Railway) הקימה מסילות רכבת במרכז טקסס והיא קנתה אדמות באזור בו נמצאת כיום קילין כדי להקים דפו. סביב הדפו החברה הקימה עיירה וקראה לה על שם סמנכ"ל החברה פרנק קילין. בני הקהילות הקטנות באזור עברו לעיירה החדשה והיא החלה לגדול בהדרגה, אך עדיין נותרה עיירה קטנה ומבודדת גם בעשורים הראשונים של המאה ה-20.

ב-1942 הוקם בסיס קמפ הוד (ששמו שונה אחר כך לפורט הוד) כדי לענות על הצרכים הצבאיים של ארצות הברית במלחמת העולם השנייה. עובדים שהקימו את הבסיס, כמו גם חיילים ומשפחותיהם שהוצבו בו, עברו לאזור, מה שגרם לגידול דרסטי באוכלוסיית קילין. לאחר המלחמה הבסיס ירד מחשיבותו וכמעט נסגר מה שכמעט גם לכלכלה המקומית לקרוס, אך כעבור כמה שנים הבסיס הפך לבסיס קבוע של צבא ארצות הברית.

העיר המשיכה להיות תלויה בבסיס ולכן אוכלוסייתה גדלה באופן משמעותי בתקופות שבהן ארצות הברית הייתה במלחמה, ובכלל זאת בתקופות מלחמת וייטנאם, מלחמת המפרץ, מלחמת עיראק ומלחמת אפגניסטן.

ב-1991 ג'ורג' הנרד נכנס למסעדה בעיר, ירה למוות ב-23 אנשים, פצע 27 נוספים והתאבד. בזמנו זה היה אירוע הירי ההמוני הקטלני ביותר בתולדות ארצות הברית.

## גאוגרפיה
### אקלים

## תחבורה
את העיר משרת נמל התעופה האזורי קילין-פורט הוד, הנמצא במרחק של כ-11 קילומטרים דרום-מערבית למרכז העיר.

## ערים תאומות
* 
* 

## קישורים חיצוניים

* 
* 

## הערות שוליים

קטגוריה:טקסס: ערים
קטגוריה:יישובים שהוקמו ב-1872
פיגוע הירי בחדרה (2001)

**פיגוע הירי בחדרה** היה פיגוע ירי שביצעו שני מחבלים פלסטינים ב-28 באוקטובר 2001 במרכז חדרה. ארבע נשים נרצחו ו-33 אנשים נפצעו. ארגון הג'יהאד האסלאמי הפלסטיני נטל אחריות לפיגוע.

## הפיגוע
ב-28 באוקטובר 2001, בשעות הצהריים, הגיעו שני מחבלים פלסטינים, שוטרים במשטרה הפלסטינית, בג'יפ מיצובישי אדום למרכז חדרה. כשהגיעו אל מול הספרייה העירונית, החלו לירות לעבר האנשים ברחוב, וכיוונו את עיקר האש אל תחנת אוטובוס בצד הכביש בה עמדו אזרחים רבים והמתינו לאוטובוס. מתחנת האוטובוס המשיכו המחבלים בנסיעה איטית בעיר תוך שהם יורים לכל עבר.

בינתיים רצו למקום שלושה בלשים שהיו בפעילות מבצעית ברחוב. בין הבלשים למחבלים התנהל קרב יריות שבסופו נהרגו שני המחבלים. ארבע נשים נהרגו בפיגוע ו-33 נפצעו, מתוכם שלושה באורח קשה והיתר במצב קל.

ארגון הג'יהאד האסלאמי הפלסטיני נטל אחריות לפיגוע, ואמר שאת הפיגוע ביצעו "המחבל יוסף סוויתאת (22) ממחנה פליטים ג'נין, והמחבל תייסיר ג'באלי, מהעיר ג'נין". ושהפיגוע בוצע כתגובה ל"פשעים בבית רימא, בבית לחם ובכל ערי וכפרי מולדתנו השבויה. אנו אומרים למנהיגי האויב כי עין תחת עין, ודם תחת דם, ואש תחת אש. המלחמה בינינו פתוחה לנצח נצחים. לא מפחידים אותנו הטנקים והמטוסים שלכם, וכיבוש ערינו וכפרינו לא ירחיק מכם את המוות ולא יביא לכם את הביטחון".

הפיגוע, כך לפי הארגון, בוצע גם לזכרו של מנהיג הג'יהאד האיסלאמי, פתחי שקאקי, שנורה למוות על ידי סוכני המוסד במלטה ב-1995.

## קישורים חיצוניים
*
*
חדרה
קטגוריה:חדרה: פיגועים
חדרה
חדרה, ירי
מהו הדבר הזה הנקרא אהבה?

**מהו הדבר הזה הנקרא אהבה? **(באנגלית: **?What Is This Thing Called Love**) הוא סיפור מדע בדיוני קצר מאת אייזק אסימוב. הסיפור הופיע לראשונה בגיליון מרס 1961 של Amazing תחת השם "**פלייבוי ואלוהי הרפש**" ("**Playboy and the Slime God**"), אך אסימוב שינה את שמו כאשר הדפיס אותו שוב בקובץ סיפורים. הסיפור תורגם לעברית בשנת 1980 בספר אין איש פה, פרט..., ושוב בשנת 2011 בספר כתבי אייזק אסימוב כרך 3.

הסיפור הוזמן על ידי קלה גולדסמית ללי, כסאטירה לסיפור בשם "בנות עבור אלוהי הרפש" ("Girls for the Slime God") שהופיע במגזין פלייבוי. ללי העירה- לא ברצינות- כי כל סיפורי המדע הבדיוני עוסקים בחייזרים ויחסי מין. אסימוב כתב סיפור כאשר הוא מנסה להמחיש כיצד יגיבו באמת חוצנים ליחסי מין של בני אדם. את שלוש הפסקאות האחרונות של הסיפור שכתבה גולדסמית ללי, שינוי שאסימוב החשיב כשינוי לטובה.

## עלילה
חייזרים מהצד השני של הגלקסיה מבקרים בכדור הארץ וחוטפים שני בני אדם, גבר ואישה. הם מעבירים אותם לחללית שלהם וחוקרים אותם על שיטת הרבייה, שהיא שונה לגמרי משיטת הרבייה שלהם- החייזרים מכירים רק שיטת התרבות אל זוויגית, ומתקשים להאמין בכך ששני פרטים צריכים לשתף פעולה כדי ליצור צאצא.

כצפוי, בני האדם מגיבים בזעם כאשר מבקשים מהם להדגים את הרבייה האנושית, והחייזרים מוותרים בסוף על מחקרם ומחזירים את בני האדם אל כדור הארץ. כאשר החייזרים חוזרים לכוכב שלהם, שני בני האדם מגלים שהם נמשכים אחד לשני, ובסופו של דבר עוסקים בפעילויות רבייה אחרי הכל.

קטגוריה:סיפורים קצרים מאת אייזק אסימוב
קטגוריה:יצירות משנת 1961
מכשף בן זמננו

**מכשף בן זמננו** (באנגלית: **The Up-to-Date Sorcerer**) הוא סיפור מדע בדיוני קצר מאת אייזק אסימוב. הסיפור הופיע לראשונה בגיליון יולי 1958 של Magazine of Fantasy and Science Fiction. הסיפור תורגם לעברית בשנת 1980 בספר אין איש פה, פרט... בשם **המכשף המודרני**, ושוב בשנת 2011 בספר כתבי אייזק אסימוב כרך 3.

## עלילה
פרופסור וולינגטון ג'ונס, אנדוקרינולוג, מצליח לייצר שיקוי אהבה, שגורם לרווקים ששותים אותו להתאהב בבן המין השני הראשון שהם רואים. תלמידיו המאורסים של ג'ונס, אליס סנגר ואלכסנדר דקסטר, משכנעים את הפרופסור לעשות ניסוי, ולשים את השיקוי שלו בתוך הפונץ' בנשף הבוגרים של האוניברסיטה.

במסיבה מחליטה אליס לשתות מהפונץ', ומתאהבת בשופט השלום ניקולס נייטלי. בעקבות הערה של אליס על פרופסור וולינגטון ("האם יעלה על הדעת קוסם מודרני נפלא כפרופסור ג'ונס הנבון שלנו, מכשף כה עדכני?"), נזכר ניקולס במחזה *המכשף* מאת גילברט וסאליבן, אשר העלילה שלו דומה לעלילת הסיפור. במחזה הבעיה נפתרה על ידי הריגת ממציא השיקוי. ניקולס ופרופסור ג'ונס חושדים כי הסיום הזה הוא אינו הסיום המקורי. לפי חשדם, גילברט נאלץ לשנות את סיומו של המחזה בגלל רוח התקופה בו הוא פורסם, כאשר בסיום המקורי, הזוגות התחתנו אחד עם השני. על כן מציע פרופסור ג'ונס לחתן את כל הזוגות, ולאחר החתונה השפעת השיקוי תפוג, משום שהוא אינו משפיע על אנשים נשואים, וכך רק הזוגות שהיו מתאהבים ללא עזרת השיקוי ירצו להישאר נשואים, וכל שאר הזוגות יתגרשו.

קטגוריה:יצירות משנת 1958
קטגוריה:סיפורים קצרים מאת אייזק אסימוב
תיבה של איש מת

ממוזער|הספר אי המטמון
**תיבה של איש מת** (ידוע גם בשם **יו הו הו ובקבוק של רום**) הוא שיר מלחים בדיוני, ומקורו בספר אי המטמון. מאוחר יותר השיר הורחב ונעשה בו שימוש ביצירות שונות שהתייחסו לחיי הים ולפיראטים.

המילים המקוריות של השיר נכתבו בחלקן בספר אי המטמון, שנכתב על ידי רוברט לואיס סטיבנסון. סטיבנסון כתב רק את הפזמון בספר, והותיר את שאר המילים לדמיון הקורא:

גרסאות אחרות של השיר הודפסו במהלך המאה התשע עשרה והמאה העשרים, ולמרות שנטען בהתחלה כי מדובר בשירי עם ידועים, היו אלו למעשה סיומות חדשות לשיר המקורי של סטיבנסון. בשנת 1901 השיר הולחן עבור הביצוע של אי המטמון בברודוויי. בסרט "בחזרה אל אי המטמון" משנת 1954 השיר הושר במהלך כתוביות הפתיחה, והוא הופיע בסדרת הטלוויזיה משנת 1959 "הרפתקאותיו של ג'ון סילבר הארוך". גרסה של השיר בשם "יו הו (חיי פיראט בשבילי)" נוצרה עבור מתקן שודדי הקאריביים של חברת וולט דיסני. הסרט השני של סדרת שודדי הקאריביים נקרא על שם השיר (תיבה של איש מת), ובתחילת הסרט מר גיבס שר את המילים המקוריות מאי המטמון.

## קישורים חיצוניים
* מילות השיר באנגלית באתר ויקיטקסט
* 

## הערות שוליים

קטגוריה:שירי המאה ה-19
קטגוריה:שירים באנגלית
קטגוריה:שירים על שודדי ים
קטגוריה:שירים עממיים